Excesul de violenţă al jandarmilor la protestele din 10 august este perfect explicabil din punct de vedere uman, a susţinut la RFI deputatul PSD Nicolae Bacalbaşa, care a făcut o paralelă între evenimentele din Piaţa Victoriei şi confruntările din Fâşia Gaza. De asemenea, Bacalbaşa spune că cei care au mers cu copiii la mitingul diasporei sunt iresponsabili, iar cei care au depus plângeri împotriva Jandarmeriei ar trebui imediat sancţionaţi pentru participare la o demonstraţie ilegală, pentru participare la o demonstraţie după ora 21.00 şi pentru că au rămas în Piaţa Victoriei după ce Jandarmeria "a emis toate avertizările legale imperative de părăsire a zonei”. Ambasada Israelului a reacţionat la declaraţiile parlamentarului, spunând că "a luat cunoştinţă de afirmaţiile scandaloase şi neadevărate" ale acestuia. Ambasada îi atrage atenţia deputatului, în numele statului evreu, că declaraţiile sale denaturează faptele cu privire la situaţia din ultimele luni de la graniţa cu Fâşia Gaza şi îi cere să îşi retragă spusele şi să se asigure că pe viitor "astfel de asocieri cel puţin neadecvate să nu se mai regăsească în discursul" său.

UPDATE - Ambasada Israelului: Declaraţiile deputatului PSD Nicolae Bacalbaşa, scandaloase şi neadevărate. Îi solicităm să-şi retragă spusele şi să se asigure că pe viitor nu va mai face astfel de asocieri

"Ambasada Statului Israel a luat cunoştinţă de afirmaţiile scandaloase şi neadevărate ale domnului deputat Nicolae Bacalbaşa. În numele statului evreu, dorim să-i atragem atenţia politicianului român că declaraţiile sale denaturează faptele cu privire la situaţia din ultimele luni de la graniţa cu Fâşia Gaza şi am aprecia ca domnul deputat să se informeze în profunzime înainte de a face comparaţii nepotrivite şi şocante", a transmis Ambasada Israelului.

De asemenea, ambasada spune că atacurile violente asupra civililor israelieni, coordonate în ultimele luni de gruparea teroristă Hamas, nu vor rămâne niciodată fără răspuns din partea Israelului, care îşi va apăra mereu poporul împotriva oricăror încercări de a-l suprima.

Reprezentanţa diplomatică consideră că deputatul Bacalbaşa îi insultă prin afirmaţiile sale şi pe protestatarii români paşnici care au fost prezenţi în Piaţa Victoriei, asociindu-i cu teroriştii Hamas.

"Ca urmare, solicităm public domnului Bacalbaşa să-şi retragă spusele şi să se asigure că pe viitor, astfel de asocieri cel puţin neadecvate să nu se mai regăsească în discursul domniei sale", adaugă Ambasada Israelului.

Deputatul PSD Nicolae Bacalbaşa spune că toţi cei care au depus plângeri la Parchet ar trebui sancţionaţi imediat şi face o paralelă între Piaţa Victoriei şi confruntările din Fâşia Gaza

Întrebat care este opinia sa despre intervenţia jandarmilor la mitingul diasporei, Nicolae Bacalbaşa a susţinut că "jandarmii au acţionat conform tuturor normelor legale", el făcând o paralelă cu confruntările din Fâşia Gaza.

"Eu ştiu de exemplu că de patru luni se desfăşoară nişte demonstraţii la frontiera dintre Gaza şi statul Israel, frontiera fiind un zid înalt de opt metri de beton şi grănicerii israelieni până acum, în patru luni, au împuşcat 171 de persoane şi au rănit câteva mii. Nu am văzut o reacţie violentă, deci... zicându-se că se încalcă legi acolo (...) Jandarmii au acţionat conform tuturor normelor legale”, a spus deputatul PSD.

Întrebat despre declaraţiile ministrului Carmen Dan, care a recunoscut că au existat şase cazuri în care zece jandarmi au comis posibile fapte penale, Bacalbaşa a spus: "Domnule, posibile fapte penale... este de fapt poate un exces de violenţă, care e perfect explicabil din punct de vedere uman, când s-a încercat linşarea a doi dintre colegii lor şi iarăşi cred că prezenţa masivă a serviciilor străine care erau în concurenţă a dus la evitarea victimelor umane în acel câmp tactic. (...) Este o chestie inerentă (violenţa jandarmilor -m.r.). Ia încercaţi să vedeţi cam cum se întâmplă în America. În America, dacă te opreşte poliţistul şi tu nu pui mâinile pe volan, are dreptul să scoată arma”.

De asemenea, deputatul PSD a susţinut că "cine a adus copiii la miting este iresponsabil, pentru că s-a ştiut din timp că va fi o manifestare violentă”.

Nicolae Bacalbaşa a mai susţinut că evenimentele din 10 august au reprezentat "o tentativă de lovitură de stat, care însă nu a reuşit, iar despre ultraşii galeriilor de fotbal prezenţi în Piaţa Victoriei, el a spus că "se pare că sunt sub controlul unor structuri din serviciile de informaţii”.

Deputatul PSD mai spune că cei care au depus plângeri împotriva Jandarmeriei ar trebui imediat sancţionaţi pentru participare la o demonstraţie ilegală, pentru participare la o demonstraţie după ora 21.00 şi pentru că au rămas în Piaţa Victoriei după ce Jandarmeria "a emis toate avertizările legale imperative de părăsire a zonei”.

"Deci ce s-a întâmplat acolo, au fost câteva sute, până la o mie de profesionişti perfect pregătiţi, poate mai bine pregătiţi decât jandarmii, care au avut sprijinul activ şi conştient al aşa-zişilor demonstranţi paşnici. Oricum, toţi cei care au depus plângeri, din punctul meu de vedere, ar trebui imediat sancţionaţi pentru trei lucruri: participare la o demonstraţie ilegală, conform legii româneşti, participare la o demonstraţie după orele 21.00 şi o rămânere în această zonă, după ce Jandarmeria a emis toate avertizările legale imperative de părăsire a zonei”, a adăugat deputatul PSD.

Mitingul antiguvernamental din 10 august din Piaţa Victoriei a fost o tentativă de lovitură de stat eşuată, a susţinut marţi seară, la Antena 3, liderul PSD Liviu Dragnea, declarându-se convins că a fost o „organizare paramilitară foarte bine pusă la punct”. Dragnea s-a declarat convins că protestatarii au vrut să dea jos Guvernul prin violenţe şi a subliniat că Jandarmeria a acţionat legal prin intervenţia pe care a avut-o pentru restabilirea ordinii când au apărut violenţele.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.